b'\n_START_ARTICLE_\nBord na M\xc3\xb3na\n_START_PARAGRAPH_\nBord na M\xc3\xb3na er et delvis offentlig selskap i Irland. Det ble opprettet i 1946 som en videref\xc3\xb8ring av Turf Development Board, Ltd. som hadde v\xc3\xa6rt virksomt siden 1933._NEWLINE_Selskapet er ansvarlig for mekanisert innh\xc3\xb8sting av torv fra de store myromr\xc3\xa5dene sentralt p\xc3\xa5 \xc3\xb8ya Irland, f\xc3\xb8rst og fremst i grevskapene Offaly, Longford og Westmeath og da s\xc3\xa6rlig fra Bog of Allen. Torven brukes i dag i hovedsak til energiproduksjon._NEWLINE_Selskapet har hovedkvarter i Newbridge i grevskapet Kildare._NEWLINE_Den mekaniserte innh\xc3\xb8stingen av torv har f\xc3\xb8rt til at store myromr\xc3\xa5der n\xc3\xa5 er \xc3\xb8delagt eller truet av \xc3\xb8deleggelse. Bord na M\xc3\xb3na koordinerer de irske myndighetenes kampanje for bevaring av gammelt torv- og myrlandskap.'